Mange steder er håndsprit udsolgt i butikkerne. Det vil en lille virksomhed gøre noget ved. De er klar til at sætte produktion i gang i morgen - men EU-regler står i vejen. Dispensation er på vej.

Kasserne her på Michael Leonhards lager i Brønderslev er alle fyldt med det samme - Jeg har 25.000 flasker af dem her, siger han og vise frem i sin produktion. Flaskerne, som egentlig skulle fyldes med den shampoo, som han og datteren producerer i deres nyopstartede virksomhed – men efter coronaens indtog i Danmark vil han nu i stedet fylde dem op med håndsprit. - Vi er begyndt at få så mange henvendelser, om vi ikke kan lave det her i stedet for. Der er flere virksomheder her i Brønderslev, som har rettet henvendelse til os, fordi de ved, at vi har udstyret til det. Mangler dispensation Men Michael Leonhard kan ikke komme i gang – til trods for at han har adgang til alle de råvarer, der skal til. Han mangler nemlig en dispensationsgodkendelse fra Miljøstyrelsen for at måtte producere håndspritten – en godkendelse, der vil koste ham 238.000 kroner. - På godt nordjysk så er det jo helt gak i hovedet mand. Prøv at hør, det er min datters firma. Der er jo ingen, der har de penge som nystartet. Hun har puttet rigtig mange penge i det her, så det ville slet ikke være muligt at gøre det. Håndsprit og andre såkaldte værnemidler er ellers ved at være en mangelvare rundt omkring i hele landet. I går lød det sådan her fra Lægemiddelstyrelsen på et pressemøde: - Der er begyndende mangel på værnemidler her og der, og jeg kan ikke udelukke, at det kan blive værre, lød det fra myndighederne. Og manglen er allerede tydelig, hvis man tager et kig rundt i de nordjyske butikker. Eksempelvis i Brugsen i Dronninglund. - Vi har ikke kunne få noget fra vores centrale lager. Så vi har meldt alt udsolgt. Desværre, siger Flemming Dalgaard, der er uddeler i SuperBrugsen Dronninglund. Hos Miljøstyrelsen erkender de, at de nuværende regler ikke er optimale i øjeblikket. - Vores dispensationsordning er ikke lavet ud fra den alvorlige situation, som vi står i lige nu. Den er beregnet på at vil laver flere års arbejde på få måneder og laver en fuld miljø- og sundhedsvurdering af de her produkter, siger Charlotta Wallensten, kontorchef i Miljøstyrelsen. Men fordi der i øjeblikket er behov for hurtigere sagsbehandling, kommer EU i næste uge med en ny fast track-ordning, som både kan gøre det hurtigere og billigere at få dispensation. - Det gør også, at vi selvfølgelig gerne vil tilpasse vores krav, så vi hurtigst muligt kan få håndsprit fra seriøse producenter ud på markedet, uddyber hun. Og det kan kun gå for langsomt, hvis man spørger i Brønderslev. - Lige nu skriger hele Danmark efter håndsprit. Kom nu, lyder opfordringen fra Michael Leonhard.